**Toiminta Aspskärin lintuasemalla ja luonnonsuojelualueella 2021**

**Vartiointi**

Huolimatta Covid 19 -epidemiasta jatkuivat Aspskärin vartiointi ja toiminta lintuasemalla samalla tehokkuudella ja samoin tavoittein kuin aikaisempina vuosina.

Asema oli miehitettynä kaikkiaan 158 päivää ajalla 8.4. ̶ 28.10. Miehittäjiä oli kaikkiaan 31 henkilöä, joista vähintään 5 vrk paikalla olivat (aakkosjärjestyksessä) Sebastian Andrejeff, Kari Auvinen, Matias Castrén, Jukka Haltimo, Martti Hario, Markku Hyvärinen, Jonas Häggblom, Keijo Ikonen, Tellervo Kitula, Ari Laine, Leena Laine, Pyry Laurikka, Teemu Lehtiniemi, Olli-Pekka Liinalaakso, Hannele Luodekari, Harri Malkio, Eija Mainio, Nang Chinda Nai Siang, Olli Okko, Tuomas Ola, Arno Rautavaara, Matti Rönkkö, Soili Stenroos,Tomas Swahn, Ossi Tahvonen, Hans Viitasola, Staffan Weckman.

Lisäksi alueelle tehtiin 2 yleisöretkeä: yhdistyksen oma retki 12.6. (2 osanottajaa; kova tuuli) ja Porvoonseudun lintuyhdistyksen retki 18.9. (12 osanottajaa).

**Pesimälinnuston parimäärät**

Monivaiheinen jäätalvi päättyi Aspskärillä ajojääyhteyden mantereeseen katkettua 20. maaliskuuta. Nelijalkaisia petoeläimiä ei jäänyt loukkuun saarille. Saukkojen runsaus todettiin lumijäljistä ja jätöksistä, mutta edellisvuosien tapaista pysyvämpää saukkoasutusta ei ilmennyt.

Linnusto aloitti pesintänsä normaalissa aikataulussa. Huhtikuu ja toukokuun alkupuolisko olivat tavanomaista kylmempiä, huhtikuu etelärannikolla kylmin 18:aan vuoteen. Toukokuun puolivälin lyhyt lämmin jakso käynnisti kalalokkien ja tiirojen muninnan, mutta haudontakausi sujui enimmäkseen viileissä ja poikkeuksellisen sateisissa säissä. Ensimmäiset merihanhi- ja heinäsorsapoikueet tulivat vesille 15. toukokuuta, noin viikkoa myöhemmin kuin edellisenä vuonna.

Kevään säät eivät vaikuttaneet pesimälinnuston parimääriin. Kokonaisparimäärä kuitenkin putosi edeltäneiden neljän vuoden keskiarvosta 1 664 melkein 20 prosenttia eli 1 352:een. Tämä johtui lähes yksinomaan ruokkien parimäärän laskusta Haverörenillä. Kun vuosien 2017 ja 2019 tarkoissa pesälaskennoissa oli löytynyt 850 ruokin pesää, löytyi pesiä nyt 540. Syynä oli merikotkien jatkuva oleskelu ja saalistus Haverörenin ruokkiyhdyskunnassa. Parimäärä oli laskenut juuri niillä pesimäkivikon ydinalueilla, joilla merikotkat tapaavat saalistaa; reuna-alueilla sitä vastoin ruokkien pesämäärät olivat ennallaan. Saalistettujen ruokkien jäänteitä löytyi merikotkien istumakiviltä runsaasti, mutta ei lähellekään pesävajeen osoittamaa määrää. Tästä on pääteltävissä, että suurin osa ydinalueen ruokeista yksinkertaisesti jätti pesimättä. Myös varisten syömien munien osuus kasvoi 5 prosentista 16:een. Tämäkin oli epäilemättä seurausta merikotkien tuottamasta häirinnästä ja varisten kyvystä hyödyntää sekasortotilanteita.

Etelänkiislan pesiä sitä vastoin löytyi entisenlaisesti eli 86 (viime vuonna 88). Kiislat välttivät merikotkien saalistuksen pysyttelemällä häirittäessä pesäonkaloissaan, toisin siis kuin monet ruokit, jotka pyrkivät pakoon pesiltään.

Aspskärillä ei todettu muualla itäisellä Suomenlahdella keväällä havaittuja ruokkien joukkokuolemia, mikä oli onnekasta muutoin huonontuneessa tilanteessa.

Sorsalinnuista valkoposkihanhi väheni kolmanneksella edellisten neljän vuoden keskiarvostaan eli 37 parista 24:ään. Muiden sorsalintujen parimäärät olivat suunnilleen ennallaan. Kahlaajien parimäärissä ei ollut mainittavia muutoksia. Lokeista kalalokki oli hieman runsastunut ja harmaalokki vähentynyt. Uhanalaista selkälokkia tavattiin enää 2 ̶ 3 paria, joista vain yksi pari pesi, sekin epäonnistuneesti. Kalatiira oli vuoden ilonaiheita. Kanta lähes kaksinkertaistui edellisvuodesta ja ylitti ensi kertaa sadan parin rajan. Poikastuotto oli myös erinomainen.

Varpuslintuparien kokonaismäärä 53 oli jokseenkin sama kuin neljän edeltäneen vuoden keskiarvo.

Uusina pesimälajeina Aspskärillä tavatiin pikkulokki ja satakieli.Vanhoista pesimälajeista puuttumaan jäi jo neljättä vuotta teeri. Laji havaittiin useita kertoja varhain keväällä, mutta pesinnästä ei saatu vihiä.

Asemalta käytiin laskemassa myös Loviisan merialueen merimetsot. Aikaisempi 1 200 parin kokonaiskanta oli pudonnut 370 pariin, syynä varmaankin merikotkan saalistus sekä ihmisen harjoittamat kannanrajoitustoimet eräissä yhdyskunnissa. Skarvenien räyskäyhdyskunta oli edelleenkin Suomenlahden suurimpia: 87 paria.

**Lentopoikastuotto**

Juhannuksesta alkanut kuusiviikkoinen helle suosi merilintujen pesintöjä. Lämmin ja heikkotuulinen sää helpotti ravinnonsaantia ja nopeutti poikasten kasvua. Kun vielä harmaalokkien harjoittama poikassaalistus oli pysähdyksissä, oli tämä vuosi Aspskärin poikastuotannolle yksi parhaista. Toisin kuin yleensä, yhtään meriveden tulvanousua ei osunut emojen haudontakaudelle eikä yhtään todellista myrskypäivää poikasten kasvukaudelle. Juhannuksen yhtä kaatosadetta lukuun ottamatta sateita oli vähän. Kesäkuussa satoi 34 mm ja heinäkuussa vain 7 mm ennen kuun loppupäivien suurempia sateita, jolloin lokkien, tiirojen ja kahlaajien poikaset olivat jo lennossa.

Lähes kaikkien Aspskärin suojelualueen 30 vesi- ja rantalintulajin lentopoikastuotto oli suurempi kuin edeltäneiden kahdeksan vuoden keskiarvo (= ajanjakso, jolloin poikastuottoa on systemaattisesti seurattu). Vain valkoposkihanhi tuotti selvästi vähemmän kuin ennen (keskimäärin 0,13 lentopoikasta/pari vs. 0,38), samoin ruokki (0,6 vs. 0,78). Ruokin poikastuotto perustuu 20 seurantapesän otokseen. Muiden lajien tuotto on laskettu koko pesimäkannasta. Etelänkiislan ja riskilän lopullisesta poikastuotosta saatiin kuitenkin liian vähän aineistoa, ja merihanhipoikueet olivat lähteneet alueelta ennen lopputuloksen varmistumista.

Lajeja, joiden poikastuotto oli suurempi kuin koskaan, olivat kyhmyjoutsen, lapasorsa, tylli, punajalkaviklo, kalalokki, kalatiira ja lapintiira. Pikkulokin ainoa todettu pesintä tuotti 3 lentopoikasta eli maksimimäärän (pesyekoko 3). Toinenkin pikkulokkipariskunta oli paikalla, mutta ei pesinyt. Myös karikukon ainoa pesintä tuotti 2 lentopoikasta, eli puolet mahdollisesta (pesyekoko 4).

Varpuslinnuista useat haarapääskyt, luotokirviset ja västäräkit pesivät kahteen kertaan tuottaen paljon poikasia. Ensikertalainen satakieli sai 2 poikasta lentoon. Erikoista oli myös tyypillisen metsälinnun, rautiaisen, onnistunut pesintä ulkosaariympäristössä.

**Muuttolintuhavainnointi**

Keväisen arktisen muuton erikoisuuksia oli keskittynyt kuikkalintujen muutto 21.5., jolloin laskettiin yht. 3 400 kuikkaa ja kaakkuria. Näiden lajien lukumäärät ovat tuntemattomasta syystä pienentyneet arktisessa muutossa viime vuosikymmeninä.

Myös sepelhanhimuutossa koettiin lukumäärien palautumista vuosikymmenen jatkuneen vähenemisen jälkeen: 24.5. laskettiin 51 000, 27.5. 43 000 ja 30.5. 14 000 sepelhanhea. Valkoposkihanhen muutonhuippu oli tänä vuonna vaatimattomampi kuin ennen; 21.5. muutti 59 000 yksilöä. Koko kevään summa oli 100 000 valkoposkihanhea, mikä on vähän siihen nähden, että Helsingin pohjoispuolitse kuuluu muuttaneen pelkästään yhtenä päivänä (18.5.) 130 000 valkoposkihanhea! Päämuuttoreitin tiedetään siirtyneen lännemmäksi hanhien muutonaikaisen peltoruokailun yleistyttyä. Ennen ne menivät sopivasti Aspskärin kohdalta.

Kahlaajamuutto oli viime vuoden ennätyksiin nähden vaatimatonta. Suosirrejä määritettiin enimmillään 1 200 yks. ja isosirrejä 1 500 yks., molemmat 30.5. Allin näyttävä päämuutto meni 15.5., jolloin laskettiin 130 000 ohi lentävää lintua. Hyvä tervapääskymuutto koettiin 24.5., kun päivän mittaan 42 tervapääskyä saapui Suomeen.

Syksyllä osallistuttiin lokakuun ensimmäisenä viikonloppuna perinteiseen yleiseurooppalaiseen EuroBirdwatch-tapahtumaan, jossa tarkoituksena on nähdä mahdollisimman paljon lintuja ja edistää linnustonsuojelun aatetta. Viikonlopun aikana Aspskärillä kiikaroitiin tehostetusti muuttoa ja nähtiin muun muassa 34 000 allia, 30 varpushaukkaa, 414 tundrahanhea ja 140 metsähanhea. Allin päämuuton aikaan 14.10. asema ei ollut miehitetty; syksyn kokonaismäärä oli silti kohtalaiset 61 000 allia.

Syys-lokakuussa vallinneet kovat kaakkoiset ja eteläiset tuulet olivat pikkulinnuille liian kova vastus, ja iso osa muuttovirrasta karttoi Suomenlahden ylitystä edeten sen sijaan rannikkoa pitkin lounaaseen. Peippomuutto oli Aspskärillä hyvin vaatimatonta koko syksyn. Hyvän pesimätuloksen tehneen hippiäisen esiintyminen oli sekin Aspskärillä epätavallisen niukkaa kovien tuulien johdosta. Ilahduttavia olivat pari hyvää niittykirvis- ja pajusirkkumuuttoa (enimmillään 117 ja 140 yksilöä 8.10.).

Kaikkiaan nähtiin vuoden mittaan 181 lintulajia. Harvinaisuuksia ja muita erikoisuuksia olivat muun muassa lyhytnokkahanhi, arosuohaukka, mustapyrstökuiri, lampiviklo, riuttatiira, kesykyyhky, mustapäätasku, pikkukultarinta, kirjokerttu, närhi (kesällä), sinipyrstö ja keltahemppo.

**Muu eläimistö ja kasvisto**

Harmaahylkeitä nähtiin keväällä enimmillään 18 yksilön lauma, jossa oli yksi kuutti. Syksyn hyljehavainnot koskivat yleensä yksittäisiä eläimiä tai parin kolmen ryhmiä. Saarille on vakiintunut rantakäärmeiden pysyvä populaatio, joka tuottaa myös poikasia. Peltomyyräkannat olivat alamaissa koko vuoden.

Perhoskesä oli erinomainen. Keväällä etelästä vaelsi Suomeen paljon mm. suruvaippoja, amiraaleja ja siniritariyökkösiä. Uusi sukupolvi parveili ulkosaaristossa heinä-elokuussa. Kaali- ja ohdakeperhosilla saattoi olla kesän mittaan kolmekin sukupolvea liikkeellä; esiintyminen oli hyvin runsasta.

Aspskärillä havaittujen eläinlajien kokonaismäärä on nyt 662, joista lintuja on 278 lajia. Kasvit ja sienet mukaan lukien kaikkien eliölajien kokonaismäärä on 1104.

**Rengastus**

Vuoden mittaan rengastettiin 1 386 lintuyksilöä, joista poikasia oli 201 yksilöä ja loput etupäässä verkkopyynnissä saatuja muuttolintuja.

Syksyn itsepintaiset kaakkois- ja etelätuulet hankaloittivat rengastuspyyntiä. Eivät pelkästään linnut vaan myös lintumiehet kohtasivat vaikeuksia päästä ulkosaaristoon, ja kovissa tuulissa verkkojen pyydystävyyskin heikkeni, niin että lokakuussa vain kahdeksana päivänä pystyttiin ylipäätään rengastamaan. Saaliit olivat tavanomaista paljon pienempiä, kun vaelluslintujakaan ei juuri liikkunut Aspskärin kautta tänä syksynä.

Aspskärillä rengastetuista linnuista raportoitiin 183 löytöä/kontrollia 28:sta lajista (15.2.2022 mennessä). Suurin osa oli lähipäiväkontrolleja. Kiinnostavia olivat muun muassa 2 valkoposkihanhea pesivänä Loviisan Lehtisissä. Ruotsin Gotlannissa kesällä 2020 rengastettu pikkusieppo kontrolloitiin samana syksynä Aspskärillä. Helsingissä poikasena rengastettu kalalokki tavattiin pesivänä Aspskärillä liki 20-vuotiaana. Poikasena Aspskärillä rengastettu merimetso ammuttiin Tšekissä 18 vuoden ikäisenä. Saarten omista pesimälinnuista kontrolloitiin neljä vuotta aikaisemmin rengastettu meriharakka, kaksi vuotta aikaisemmin rengastettu rantasipi ja viisi vuotta aikasemmin rengastetut lapintiira ja västäräkkikoiras.

**Muu tutkimustoiminta**

Etelänkiislojen rengastuspyynnissä jatkettiin kannan koostumuksen ja ikärakenteen seurantaa. Kiislan munia löytyi Haverörenin kivikoista 86 kpl, ja emoista saatiin kiinni 64 yks. eli 37 prosenttia potentiaalisista (pitkäaikaiskeskiarvo on 34 %). Näistä viidellä oli ruotsalainen rengas. Vanhimmat kiislat olivat liki 25-vuotiaita. Pesivien parien määrä on melko pitkään vaihdellut 90 parin tietämissä. Milloin selvää nousua on ilmennyt, se on liittynyt immigranttien osuuden kasvuun pesältä pyydettyjen joukossa; enimmillään yli puolet on ollut näitä renkaattomia uusia lintuja. Nyt kanta on lievässä laskussa, ja immigranttien osuus oli tänä vuonna pienimmillään neljään vuoteen, vain 23 prosenttia. Näistä uudistulokkaista peräti kolme neljäsosaa tavattiin uusimpien kiislakivien onkaloista.

GPS-lähettimin varustetuista merimetsoista on hengissä enää yksi lintu. Se vietti talven Romanian ja Ukrainan rajalla Tisa-joella, josta se lähti kevätmuutolle 27.3. Suomeen (Porvoon saaristoon) se saapui vasta 17.4., eli matka kesti kolme viikkoa, kun syysmuutto oli kestänyt vain viikon. Nähtävästi lintu ei pesinyt tänä vuonna lainkaan, sillä se vietti kiertelevää elämää Itä-Uudenmaan ja läntisen Kymenlaakson saaristoissa koko kevään ja kesän. Kiertely päättyi heinäkuun lopulla, kun lintu asettui pysyvämmin Pernajan sisäsaaristoon, mahdollisesti sulkimaan. Se pysytteli Pernajassa 24.10. asti, jolloin se lähti syysmuutolle. Alkutalven se vietti kiertelevää elämää Slovakiassa ja Unkarissa. Tuorein paikannus on joulupäivältä Unkarista. Paikannuksia pitäisi tulla muutaman päivän välein, joten pitkä tauko voi indikoida loggerin valokennon toimintavaikeuksia vuoden pimeimpään aikaan. On myös mahdollista, että lintu on kuollut.

**Yhteistyötahot ja tiedottaminen**

Asemalta käytiin laskemassa Loviisan saariston merimetsoyhdyskuntien parimäärät *Suomen ympäristökeskuksen* pyynnöstä. *Metsähallitukselle* luovutettiin Aspskärin pesimälinnuston parimäärät käytettäväksi valtakunnallisessa saaristolintuseurannassa ja uhanalaisuusarvioinneissa. Samoin tiedot Skarveneiden räyskistä luovutettiin Metsähallitukselle. Merimetsotutkimusta tehtiin yhteistyössä *Ammattikorkeakoulu Novian* kanssa. Uudenmaan *ELY-keskukselle* laadittiin selonteko rauhoitusalueen toiminnasta.

**Aseman kunnossapito ja luonnonhoito**

Mitään isoja remontteja ei tänä vuonna tehty. Aseman palomuurin kunto tarkastettiin syyskuussa ja savupiipun tyvi tiivistettiin. Polttopuuvarastoa täydennettiin normaalisti rannoilta löytyneillä ajopuilla ja yhdellä polkujen yli kaatuneella tyvilaholla lepällä. Veneet toimivat hyvin koko vuoden. Moottorivene sai talvisäilytyksen Gislomissa.

Lokakuun 22. päivän korkea vesi oli koitua soutuveneen ja laiturin siltarakenteiden kohtaloksi, mutta ne löytyivät kuitenkin Örenin ja Kobbenin rannoilta, johon lounaismyrsky oli ne paiskannut.

Kurtturuusua poistettiin juurineen 15 kasvustoa. Työ on hidasta käsityötä ja edellyttää vanhojen kasvustojen tarkistusta vuosittain ja kasvustojen näivettämistä pari kolme kertaa kaudessa. Alueen linnunpönttöjen kunnostusta jatkettiin ja uusia pönttöjä rakennettiin 7 kpl. Riskilän pesäonkaloita puhdistettiin meren tuomasta roskasta Örenillä ja Aspskärin eteläkärjessä.